«Спартак-Налшыкым» зеIэтыж
«Спартак-Налшык» (Налшык) — «Интер» (Черкесск) — 3:0 (0:0). Налшык. «Спартак» стадион. Жэпуэгъуэм и 31-м. ЦIыхуи 100 еплъащ.
Судьяхэр Шамарэ (Дон Iус Ростов), Магомедов (Мэхъэчкъалэ), Мастиков (Тулэ).
«Спартак-Налшык»: Антипов, КIэдыкIуей, Шумахуэ, Тебэрды, Ольмезов, Бахъсэнокъуэ (Уэрэзей, 60), Пащты, Дэхъу (Багъэтыр, 46), Хьэшыр, Iэпщацэ, ХъутIэ.
«Интер»: Пономарёв, Никонов, Делиев Дауд, Кириченкэ, Далиев Де- ни (Мыжей, 83), Гагиты, Костров, КIыщ, Бостанов (Даурский, 55), Кучиев (Лъэпщ, 78), Джэрыджэ.
Топхэр дагъэкIащ: Пащтым, 67 — пенальтикIэ (1:0). ХъутIэм, 68 (2:0). ХъутIэм, 90 (3:0).
Дагъуэ къыхуащIащ: ХъутIэм, Кучиевым, Уэрэзейм.
Зыкъом щIауэ ямыIауэ Къэрэшей-Шэрджэсым къыщызэрагъэпэщы- жа футбол командэр нэсу зэфIэувэным иджыри зэман кIыхь зэрыхуейм шэч хэлъкъым. Абы и щы- хьэтщ зэхьэзэхуэм и турнир таблицэм щаIыгъ увыпIэ лъахъшэр. Апхуэдэу щыт пэтми, «Интер»-м и футболистхэр щэбэт кIуам ди пащхьэм къиу- ващ къикIуэтыну зэрызимыгъэхьэзырыр и джэгукIэфIымкIэ щIигъэбыдэжу. Псом хуэмыдэу ахэр тригъэгушхуэрт нэхъапэм «Спартак-Налшыкым» и гъуащхьэхъумэу щы- та, иджы черкесскдэсхэм я пашэ ди лъахэгъу КIыщ Залым.
Хэгъэрейхэм зэрахабзэу, налшыкдэсхэм я ебгъэрыкIуэныгъэ лъэщхэмкIэ джэгум ирагъэжьащ. Зым адрейр къыкIэлъыкIуэу ахэр я хьэрхуэрэгъухэм я гъуэм тегуплIэрт икIи къыпщыхъурт мыгувэу бжыгъэр къызэIуахыну. АрщхьэкIэ зэманыр кIуэрт, ауэ Iуэхур зэрыщытт. Апхуэдэурэ зэIущIэм и япэ Iыхьэр иухащ.
Загъэпсэхуу къихьэжа иужькIэ нэхъ лъэщыж хъу «Спартак-Налшыкыр» щэбэт кIуами а хабзэм текIакъым. Пэжщ, абыкIэ япэщIыкIэ «Интер»-р къыдэIэпыкъуащ — иджыри къэс хъарзынэу зызыхъумэжа хьэщIэхэм я футболистхэм ящыщ зы я гъуэм пэмыжыжьэу топым IэкIэ еIусащ. Судьям, дауи, метр пщыкIузым и деж игъэлъэгъуащ.
Пенальтир игъэзэщIэну Пащты Руслан щыбгъэдыхьэм гурыIуэгъуэ хъуащ ар къыпэщыт гъуащхьэтетым зэрефIэкIынур. Апхуэдэуи къэхъуащ.
Налшыкдэсхэм я капитаным зи пашэ гупыр япэ зэрыригъэщрэ зы дакъикъэ дэкIауэ арат ХъутIэ Анзор бжыгъэр щигъэбэгъуам. Хьэшыр Алан «Интер»-м и гъуащхьэтетхэм яIэщIэкIри, топыр апхуэдизу Iэзэу къыхитати, гъуащхьауэ ныбжьыщIэм къыхуэнэжар ар гъуэм хуигъэзэнырт.
Мы зэIущIэм ХъутIэ Анзор етIуанэуи къыщыхэжаныкIащ. ТопитIкIэ япэ зэрищам къыхэкIыу, текIуэныгъэр зэраIэрылъхьэр армырами нэрылъагъу пэтми, ди щIалэхэм я ебгъэрыкIуэ- ныгъэхэр зэпагъэуакъым икIи судьям къыщIигъуа зэманым бжыгъэр 3:0-м нагъэсащ.
Арати, мы гъэм щIэзыдза зэхьэзэхуэм и иужь джэгугъуийм зэ фIэкIа къыщыхамыгъэщIа «Спартак-Налшыкым» турнир таблицэм ебланэ увыпIэм нэс зыщиIэтащ. Куэд щIащ апхуэдэ лъагапIэм ар къызэрыщымыхутэрэ. Бетэмал, шыщхьэуIу (август) мазэм зилъэфыхь кIыхь мыхъуатэмэ (пэщIэдзэ джэгугъуиплIым ящыщу 3-м къыщыхагъэщIащ, 1-м зэрытегъэкIуакъым), япэ дивизионым щIэбэныфынкIи хъунт. Апхуэдэ гугъэ уегъэщI хуабжьу нэхъ къелъэщэкI бжьыпэр зыIыгъхэм зэрахэмытым. Къапщтэмэ, тхьэмахуэ ипэкIэ Краснодар щыIэжу къытпэмылъэща «Кубань»-р Мэхъэчкъалэ щыхьэщIэу «Анжи»-м текIуэри, етIуанэ увыпIэм нэсащ, бжьыпэр зыIыгъым зы очкокIэ фIэкIа къыкIэрымыхужу. Ар ди командэм нэхърэ зэкIэ нэхъ мащIэрэ къыхагъэщIауэ аращ.
Я лъахэгъу хьэрхуэрэгъухэр зылъэщIигъэхьэжыпащ Павловскэм и «Кубань-Холдинг»-м. Мейкъуапэ щыIэу абы очкоитI фIэкIуэдащ. Хэт ищIэн, апхуэдэурэ екIуэкIмэ, «Спартак-Налшыкри» пашэныгъэм щIэбэныфынкIи хъунщ. Сыти жыIи, зэхьэзэхуэм и Iыхьэ щанэр иуха къудейуэ аращ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ иужьу зэхэта джэгугъуэм кърикIуа бжыгъэхэм: «Краснодар-3» (Краснодар) — СКА (Дон Iус Ростов) — 0:3, «ЕсэнтIыгу» (ЕсэнтIыгу) — «Форте» (Таганрог) — 2:1, «Биолог-Новокубанск» (Прогресс) — «Мэшыкъуэ-КМВ» (Псыхуабэ) — 5:1, «Кубань-Холдинг» (Павловскэ) — «Дружба» (Мейкъуапэ) — 1:1, «Анжи» (Мэхъэчкъалэ) — «Кубань» (Краснодар) — 1:2, «Черноморец» (Новороссийск) — «ТIуапсы» (ТIуапсы) — 1:0, «Динамо-Ставрополь» (Ставрополь) — «Мэхъэчкъалэ» (Мэхъэчкъалэ) — 1:1.
ЩэкIуэгъуэм и 7-м къыкIэлъыкIуэ джэгугъуэр «Спартак-Налшыкым» иригъэкIуэкIынущ. А махуэм ди щIалэхэр ТIуапсы къалэм щIыпIэ командэм щыIущIэнущ.
Жыласэ Заурбэч.
